PATVIRTINTA

 Šilutės lopšelio-darželio ,,Gintarėlis“

 direktoriaus 2021 m. sausio 29 d.

 įsakymu Nr.V1-16

**ŠILUTĖS LOPŠELIO-DARŽELIO „GINTARĖLIS“ PRIEŠMOKYKLINIO AMŽIAUS UGDYTINIŲ NEMOKAMO MAITINIMO ORGANIZAVIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Priešmokyklinio amžiaus vaikų (toliau – ugdytinių) nemokamo maitinimo organizavimo tvarkos aprašas (toliau – Aprašas) nustato mokinių nemokamo maitinimo Šilutės lopšelyje-darželyje „Gintarėlis“ (toliau – Lopšelis-darželis) reikalavimus. Aprašas parengtas vadovaujantis Lietuvos Respublikos sveikatos apsaugos ministro 2010 m. spalio 4 d. įsakymu Nr. V-877 ,,Dėl Pusryčių, pietų ir pavakarių patiekalų gamybai reikalingų produktų rinkinių sąrašo pagal mokinių amžiaus grupes patvirtinimo“, Lietuvos Respublikos sveikatos apsaugos ministro 2011 m. lapkričio 11 d. įsakymu Nr. V-964 patvirtintas Vaikų maitinimo organizavimo tvarkos aprašas (toliau – Tvarkos aprašas), Socialinės paramos mokiniams teikimo Šilutės rajono savivaldybėje tvarkos aprašu, patvirtintu 2019 m. birželio 27 d. Šilutės rajono savivaldybės tarybos sprendimu Nr. T1-53, Lietuvos Respublikos sveikatos apsaugos ministro 2020 m. rugpjūčio 18 d. įsakymu Nr. V-1862 ,,Dėl Lietuvos Respublikos sveikatos apsaugos ministro 2011 m. lapkričio 11 d. įsakymo Nr. V-964 ,,Dėl vaikų maitinimo organizavimo tvarkos aprašo patvirtinimo“ pakeitimo“.

2. Ugdytiniams, kurie ugdosi pagal priešmokyklinio ugdymo programą, nemokami pietūs skiriami pagal Pareiškėjo pateiktą prašymą-paraišką, nevertinant gaunamų pajamų.

3. Karantino, ekstremaliosios situacijos, ekstremalaus įvykio laikotarpiu, jei tuo metu sustabdomas ugdymo organizavimo procesas ugdytinio grupėje ar Lopšelyje-darželyje, išduodami maisto daviniai, atitinkantys nustatytas vidutines paros normas.

4. Šiame Apraše vartojamos sąvokos atitinka Lietuvos Respublikos socialinės paramos mokiniams įstatyme (toliau Socialinės paramos mokiniams įstatymas), Lietuvos Respublikos švietimo įstatyme bei Lietuvos Respublikos sveikatos ministro įsakymuose apibrėžtas sąvokas.

**II SKYRIUS**

**UGDYTINIŲ NEMOKAMO MAITINIMO FINANSAVIMAS**

5. Ugdytinių nemokamas maitinimas finansuojamas iš valstybės biudžeto specialios tikslinės dotacijos savivaldybių biudžetams, savivaldybės biudžeto lėšų ir įstatymų nustatyta tvarka gautų kitų lėšų.

**III SKYRIUS**

**PRODUKTAMS ĮSIGYTI SKIRIAMŲ LĖŠŲ DYDŽIO NUSTATYMAS**

6. Ugdytinių nemokamas maitinimas teikiamas lopšelyje-darželyje gaminamu maistu. Maisto produktai, reikalingi maitinimui, perkami organizuotu viešojo pirkimo būdu. Sutartyse su maisto tiekėjais nustatomos maisto produktų tiekimo sąlygos, tame tarpe ekstremaliosios situacijos, ekstremaliojo įvykio ir karantino metu. Nemokamam maitinimui skirtiems produktams įsigyti (įskaitant prekių pirkimo pridėtinės vertės mokestį) skiriamų lėšų dydis vienai dienai vienam mokiniui nustatomas Savivaldybės administracijos direktoriaus įsakymu, vadovaujantis Lietuvos Respublikos sveikatos apsaugos ministro įsakymu patvirtintu pusryčių, pietų ir pavakarių patiekalų gamybai reikalingų produktų rinkinių sąrašu pagal nustatytas mokinių amžiaus grupes, Lietuvos Respublikos Švietimo, mokslo ir sporto ministro patvirtintu mokinių nemokamo maitinimo valstybinėse įstaigose tvarkos aprašu.

7. Nemokamo ugdytinių maitinimo išlaidų rūšis – išlaidos produktams įsigyti, išlaidos patiekalų gamybai.

8. Vienos dienos vieno mokinio pietums skiriama 1,80 Eur (vienas euras ir aštuoniasdešimt centų).

**IV SKYRIUS**

**UGDYTINIŲ NEMOKAMO MAITINIMO TEIKIMAS IR ORGANIZAVIMAS**

9. Už mokinių nemokamo maitinimo organizavimą Lopšelyje-darželyje atsakingas Lopšelio-darželio direktorius, kuris patvirtina Lopšelio-darželio ugdytinių nemokamo maitinimo teikimo organizavimo tvarkos aprašą. Lopšelio-darželio direktorius skiria maitinimo organizatorių atsakingu už nemokamo maitinimo organizavimą.

10. Ugdytiniai maitinami pagal Šilutės rajono Visuomenės sveikatos biuro sudarytus ir patvirtintus 15 dienų valgiaraščius. Vadovaujantis jais maitinimo organizatorius sudaro kasdieninius valgiaraščius-reikalavimus, tvirtinamus Lopšelio-darželio direktoriaus, užsako maisto produktus. Valgiaraštyje-reikalavime atsispindi nemokamą maitinimą gaunančių vaikų skaičius ir pietums skiriama pinigų suma.

11. Ugdytinių nemokamas maitinimas lopšelyje-darželyje teikiamas, neatsižvelgiant į jų gyvenamąją vietą. Išvykus iš Lopšelio-darželio, ugdytinis yra išbraukiamas iš nemokamo maitinimo sąrašų. Įstaigai, į kurią išvyko ugdytinis, išrašoma pažyma apie jo teisę gauti nemokamą maitinimą ir raštu informuojamas Šilutės rajono savivaldybės administracijos Socialinės paramos skyrius apie tai, kad ugdytinis pakeitė įstaigą. Naujai atvykusiam ugdytiniui iš kitos Įstaigos, nemokamas maitinimas teikiamas kitą mokymosi dieną, gavus pažymą apie ugdytinio teisę į nemokamą maitinimą iš ankstesnės Įstaigos.

12. Šilutės rajono savivaldybės administracijos sprendimu, paskelbus karantiną grupėje ar įstaigoje ekstremaliosios situacijos, ekstremaliojo įvykio laikotarpiu ir sustabdžius ugdymo procesą lopšelyje-darželyje neteikiama ir maitinimo paslauga. Ugdytinių nemokamo maitinimo organizavimą ekstremaliosios situacijos, ekstremaliojo įvykio ir (ar) karantino metu koordinuoja Šilutės rajono savivaldybės administracija. Šilutės rajono savivaldybės administracijos Socialinės paramos skyriaus atsakingas už nemokamo maitinimo organizavimą asmuo bendradarbiauja su Lopšelio-darželio direktoriumi ir paskirtais asmenimis, atsakingais už nemokamo maitinimo Lopšelyje-darželyje organizavimą ekstremaliosios situacijos, ekstremaliojo įvykio ir (ar) karantino metu, ir teikia visokeriopą pagalbą.

13. Jeigu ugdytiniams paskirtas ugdymas namuose, priimamas sprendimas dalinti maisto davinius.

14. Atsakingi asmenys už nemokamo maitinimo Lopšelyje-darželyje organizavimą ekstremaliosios situacijos, ekstremaliojo įvykio ir (ar) karantino metu :

14.1. priešmokyklinio ugdymo mokytojai 2 kartus per mėnesį peržiūri nelankiusių ugdytinių skaičių ir sąrašą, patikslina gyvenamąsias vietas ir kontaktinius telefono numerius. Sudarytus sąrašus pateikia raštvedžiui;

14.2. priešmokyklinio ugdymo mokytojai informuoja ugdytinio, kuriam paskirtas nemokamas maitinimas Lopšelyje-darželyje, tėvus (globėjus, rūpintojus) apie maitinimo organizavimo sąlygas ekstremaliosios situacijos, ekstremaliojo įvykio ir (ar) karantino metu (pvz., galimybę gauti maisto davinį).

14.3. maitinimo organizatorius – bendradarbiauja su maisto tiekėjais, numato ir paruošia maisto davinio turinį, išdavimo vietą. Informaciją apie maisto davinių dalinimą pateikia priešmokyklinio ugdymo mokytojoms, kurios informuoja tėvus, dėl maisto davinių pasiėmimo laiko ir vietos. Maisto organizatorius maisto davinius išdalina ugdytinių šeimoms. Taip pat dėl maisto davinio turinio bendradarbiauja su Visuomenės sveikatos priežiūros specialistu;

14.5. virėjos pagal reikalą – padeda maitinimo organizatoriui išdalinti maistą ugdytinių šeimoms. Ir virėjos, ir maitinimo organizatorius laikosi visų higienos išdavimo taisyklių:

14.5.1. nuolat naudoti apsaugos priemones (respiratorius, vienkartines pirštines ir dezinfekcinį skystį);

14.5.2. dalijimo metu nedėti maisto davinius į ugdytinių tėvų atsineštus maišelius ar indus, o atiduoti jau suruoštus maisto davinius;

14.5.3. ne rečiau kaip kas 2 val. kruopščiai plauna rankas šiltu tekančiu vandeniu ir skystu muilu ir dezinfekuoja jas specialiomis rankų dezinfekcinėmis priemonėmis;

14.5.4. dalijimo vietoje dažniausiai liečiami paviršiai (durų rankenos, paviršiai, ant kurių dedami maisto produktai, ir t. t.) dažniau nei įprastai turi būti valomi ne tik drėgnu būdu, bet ir dezinfekcinėmis priemonėmis.

15. Maisto daviniai dalinami 2 kartus mėnesyje už nelankytas dienas.

16. Raštvedys, gavęs iš priešmokyklinio ugdymo mokytojų užpildytus kasdieninio vaikų įstaigų lankymo apskaitos lapus, SPIS programoje užpildo nemokamo maitinimo registravimo žurnalą, paskaičiuoja kiek praleido ugdytinis dienų ir už kokią sumą kiekvienam ugdytiniui individuliai bus atiduodamas maisto davinys. Nemokamo maitinimo registravimo žurnalą teikia Lopšelio-darželio direktoriui tvirtinti. Raštvedys kontroliuoja maisto davinio turinio atitiktį, patvirtintai nemokamam maitinimui skiriamų lėšų sumai. Raštvedys pateiktą maitinimo organizatoriaus informaciją apie maisto davinių dalinimo laiką, vietą, patalpina internetiniame Lopšelio-darželio puslapyje.

17. Rekomenduojama ekstremaliosios situacijos, ekstremaliojo įvykio ir (ar) karantino metu nemokamo maitinimo išdavimą teikti lauke, esant blogoms oro sąlygoms, maisto davinių dalinimas vykdomas maisto sandėlio koridoriuje, laikantis visų reikalavimų saugumo.

18. Ugdytiniams vietoj nemokamo maitinimo negali būti išmokami pinigai.

19. Visais kitais atvejais nemokamas maitinimas turi būti organizuojamas Lopšelyje-darželyje.

20. Ugdytiniams nemokamas maitinimas organizuojamas mokslo metų dienomis.

21. Ugdytinių nemokamas maitinimas organizuojamas ugdytiniams maitinti pritaikytose patalpose, t. y. grupėse, laikantis nustatytų maisto saugos ir maisto tvarkymo reikalavimų.

22. Lopšelyje-darželyje vykdoma nemokamą maitinimą gaunančių mokinių apskaita. Apskaitai naudojama Socialinės paramos informacinės sistemos (toliau – SPIS) duomenų bazė. Raštvedys paskutinę mėnesio dieną pildo mokinių lankomumą nemokamo maitinimo registravimo žurnale (SPIS) ir perduoda Šilutės rajono savivaldybės administracijos Socialinės paramos skyriui ir Lopšelio-darželio vyriausiajam buhalteriui.

22.1. Šios sistemos naudojimas patvirtintas Socialinės apsaugos ir darbo ministro įsakymu ,,Dėl Socialinės paramos šeimai informacinės sistemos nuostatų ir Socialinės paramos šeimai informacinės sistemos duomenų saugos nuostatų patvirtinimo“;

**V SKYRIUS**

**APSKAITA IR ATSKAITOMYBĖ ORGANIZUOJANT UGDYTINIŲ NEMOKAMĄ MAITINIMĄ**

23. Priešmokyklinio ugdymo mokytojai kiekvieną darbo dieną pildo mokinių nemokamo maitinimo ,,Kasdieninio vaikų įstaigų lankymo apskaita“ tabelį.

24. Lopšelio-darželio raštvedys:

24.1. atsako už nemokamo maitinimo organizavimą, panaudotas lėšas, skirtas nemokamam ugdytinių maitinimui, teisės aktų nustatyta tvarka;

 24.2. pagal priešmokyklinio ugdymo mokytojų užpildytus ,,Kasdieninio vaikų įstaigų lankymo apskaitos“ tabelius, paskutinę mėnesio darbo dieną pildo registravimo žurnalą informacinėje SPIS sistemoje.

24.3. Lopšelio-darželio direktoriaus patvirtintą registravimo žurnalą, lėšų poreikio nemokamam maitinimui lentelę ir už ugdytiniams suteiktą nemokamą maitinimą ir panaudotas lėšas, skirtas nemokamam ugdytinių maitinimui, parengtą mėnesio lėšų panaudojimo ataskaitą pateikia vyriausiajam buhalteriui.

24.4. atsakingas už lėšų poreikio mokinių nemokamam maitinimui bei kitos prašomos informacijos savalaikį ir teisingą pateikimą Šilutės rajono savivaldybės administracijos Socialinės paramos skyriui;

24.5. atsiskaito Šilutės rajono savivaldybės administracijos Socialinės paramos skyriumi už mokiniams suteiktą nemokamą maitinimą ir panaudotas lėšas, rengia ir teikia Šilutės rajono savivaldybės centralizuotai buhalterijai mėnesio lėšų panaudojimo ataskaitą;

24.6. atsakingas už piniginės normos, skirtos vaikui pagal valgiaraštį, tikslų skaičiavimą.

25. Lopšelio-darželio direktoriaus pavaduotojas ugdymui teikia reikalingą informaciją Šilutės rajono savivaldybės administracijos Socialinės paramos skyriui apie ugdytinius, kuriems būtina socialinė parama, apie išvykusių ugdytis į kitus Lopšelius-darželius.

26. Maitinimo organizatorius:

26.1. užtikrina nemokamai maitinamų ugdytinių mitybos atitikimą sveikos mitybos principams ir taisyklėms, maisto gaminimą prisilaikant Geros higienos praktikos taisyklių;

26.2. atsako už nemokamo maitinimo valgiaraščių-reikalavimų sudarymą, teisingą nemokamai maitinamų vaikų skaičių, maisto produktų, skirtų nemokamam maitinimui žymėjimą, nurašymą.

**VI SKYRIUS**

**BAIGIAMOSIOS NUOSTATOS**

27. Aprašas gali būti keičiamas, papildomas atsižvelgiant į Šilutės rajono savivaldybės tarybos sprendimus bei kitus teisės aktus.

29. Valstybės biudžeto skirtų lėšų, skiriamų mokinių nemokamam maitinimui Lopšelyje-darželyje, tikslinio panaudojimo kontrolę atlieka Valstybės kontrolė, Savivaldybės kontrolės ir audito tarnyba, Savivaldybės administracijos Centralizuotas vidaus audito skyrius.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_